张继先
休歇歌
休休休歇歇，休休歇歇无分别。
千般要妙万般玄，只是教人各休歇。
既能休，复能歇，
一切情缘皆断绝。饥餐渴饮困时眠，
万死千生没交涉。古圣贤，
及明哲，一性绵绵周浩劫。
光明相照合真空，休歇之余更无别。
地狱种，作冤业，
六识炽然如火热。立我争人昧休歇，
甘受碎身并拔舌。休与歇，
真口诀，无愚无智无工拙。
从上师真只恁修，不遇知心谁肯泄。
休非休，歇非歇，
大用现前无扭捏。主张元化绝形踪，
囊括虚空超起灭。亦无休，
亦无歇，歇歇休休皆强说。
欲知真歇与真休，一轮皎洁中秋月。